CELEX: 32013D0078
Language: sl
Date: 2013-02-08 00:00:00
Title: 2013/78/EU: Izvedbeni sklep Komisije z dne 8. februarja 2013 o odobritvi načrtov vzorčenja, nadzornih načrtov in skupnih programov nadzora za tehtanje ribiških proizvodov v skladu s členoma 60 in 61 Uredbe Sveta (ES) št. 1224/2009 s strani Komisije (notificirano pod dokumentarno številko C(2013) 613)

12.2.2013   
            
            
               SL
            
            
               Uradni list Evropske unije
            
            
               L 41/11
            
         
      IZVEDBENI SKLEP KOMISIJE
   
   z dne 8. februarja 2013
   o odobritvi načrtov vzorčenja, nadzornih načrtov in skupnih programov nadzora za tehtanje ribiških proizvodov v skladu s členoma 60 in 61 Uredbe Sveta (ES) št. 1224/2009 s strani Komisije
   (notificirano pod dokumentarno številko C(2013) 613)
   (Besedilo v bolgarskem, nizozemskem, angleškem, francoskem, latvijskem, slovenskem in švedskem jeziku je edino verodostojno)
   (2013/78/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1), zlasti člena 60(1) in (3) ter člena 61 Uredbe,
   ob upoštevanju načrtov vzorčenja, nadzornih načrtov in skupnih programov nadzora, ki so jih predložile države članice,
   ob upoštevanju naslednjega:
   
               (1)
            
            
               V skladu s členom 60(1) in (2) Uredbe (ES) št. 1224/2009 mora država članica zagotoviti, da so vsi ribiški proizvodi ob iztovarjanju, preden se skladiščijo, prevažajo ali prodajo, stehtani na napravah, ki jih odobrijo nadzorni organi, razen če država članica ni sprejela načrta vzorčenja, ki ga je odobrila Komisija. Tak načrt vzorčenja mora biti v skladu z metodologijo, ki temelji na oceni tveganja, določeno v členu 76(1) Izvedbene uredbe Komisije (EU) št. 404/2011 in v Prilogi XIX k navedeni uredbi (2).
            
         
               (2)
            
            
               V skladu s členom 60(3) Uredbe (ES) št. 1224/2009 lahko država članica dovoli, da se ribiški proizvodi stehtajo na krovu ribiškega plovila, z odstopanjem od splošne obveznosti tehtanja iz člena 60(1) Uredbe (ES) št. 1224/2009, pod pogojem, da je država članica sprejela načrt vzorčenja, ki ga je odobrila Komisija, kot je navedeno v členu 60(1) Uredbe (ES) št. 1224/2009. Tak načrt vzorčenja mora biti v skladu z metodologijo, ki temelji na oceni tveganja, določeno v členu 76(1) Izvedbene uredbe (EU) št. 404/2011 in v Prilogi XX k navedeni uredbi.
            
         
               (3)
            
            
               V skladu s členom 61(1) Uredbe (ES) št. 1224/2009 lahko država članica dovoli, da se ribiški proizvodi stehtajo po prevozu s kraja iztovarjanja, če so prepeljani v namembni kraj na ozemlju zadevne države članice, pod pogojem, da je država članica sprejela nadzorni načrt, ki ga je odobrila Komisija. Tak načrt mora biti v skladu z metodologijo, ki temelji na oceni tveganja, določeno v členu 77(1) Izvedbene uredbe (EU) št. 404/2011 in v Prilogi XXI k navedeni uredbi.
            
         
               (4)
            
            
               V skladu s členom 61(2) Uredbe (ES) št. 1224/2009 lahko nadzorni organi države članice, v kateri se ribiški proizvodi iztovorijo, dovolijo, da se ti proizvodi pred tehtanjem odpeljejo k registriranim kupcem, registriranim dražbam ali drugim organom ali osebam, ki so odgovorni za prvo trženje ribiških proizvodov v drugi državi članici, če sta zadevni državi članici sprejeli skupni program nadzora, ki ga je odobrila Komisija, kot je navedeno v členu 94 Uredbe (ES) št. 1224/2009. Tak program mora biti v skladu z metodologijo, ki temelji na oceni tveganja, določeno v členu 77(3) Izvedbene uredbe (EU) št. 404/2011 in v Prilogi XXII k navedeni uredbi.
            
         
               (5)
            
            
               Komisija je z Izvedbenim sklepom 2012/474/EU (3) odobrila prvo skupino načrtov vzorčenja, ki so jih sprejele Nemčija, Irska, Litva, Nizozemska, Poljska, Finska in Združeno kraljestvo, ter nadzornih načrtov, ki so jih sprejele Nemčija, Estonija, Irska, Poljska, Finska in Združeno kraljestvo.
            
         
               (6)
            
            
               Po sprejetju Izvedbenega sklepa 2012/474/EU so načrte vzorčenja predložile Bolgarija, Latvija, Slovenija in Švedska, in sicer 5. oktobra 2012, 5. aprila 2012, 14. junija 2012 oziroma 20. aprila 2012, Francija je 14. septembra 2012 Komisiji predložila nadzorni načrt, Francija in Irska pa sta 14. septembra 2012 predložili skupni program nadzora. Nizozemska je 27. septembra 2012 predložila nov načrt vzorčenja, s čimer je nadomestila načrt, ki je bil odobren z Izvedbenim sklepom 2012/474/EU. Navedeni načrti vzorčenja, nadzorni načrt in skupni program nadzora so v skladu z ustreznimi metodologijami, ki temeljijo na oceni tveganja. Zato bi jih bilo treba odobriti.
            
         
               (7)
            
            
               Komisija bi morala imeti možnost preklicati odobritev, če se izkaže, da zadevna država članica ne uporablja ali ne uporablja v celoti načrtov vzorčenja, nadzornega načrta ali skupnega programa nadzora.
            
         
               (8)
            
            
               Komisija bo spremljala izvajanje načrtov vzorčenja, nadzornega načrta in skupnega programa nadzora tako glede njihovega učinkovitega izvajanja kot tudi rednega pregleda s strani zadevne države članice. Zato bi morale države članice poročati Komisiji o izvajanju teh načrtov. Če se izkaže, da tak načrt ali program ne zagotavlja ustreznega tehtanja, mora zadevna država članica predložiti revidiran načrt ali program Komisiji v odobritev –
            
         SPREJELA NASLEDNJI SKLEP:
   Člen 1
   Odobritev
   1.   Načrti vzorčenja, ki so jih 5. oktobra 2012, 5. aprila 2012 oziroma 20. aprila 2012 predložile Bolgarija, Latvija oziroma Švedska za namene iz člena 60(1) Uredbe (ES) št. 1224/2009, se odobrijo.
   2.   Načrt vzorčenja, ki ga je 27. septembra 2012 predložila Nizozemska za tehtanje ribiških proizvodov na krovu ribiškega plovila, kot je navedeno v členu 60(3) Uredbe (ES) št. 1224/2009, se odobri. Ta načrt vzorčenja nadomesti načrt vzorčenja, ki ga je Nizozemska predložila 18. januarja 2012 in je bil odobren z Izvedbenim sklepom 2012/474/EU.
   3.   Načrta vzorčenja, ki sta ju 14. junija 2012 oziroma 20. aprila 2012 predložili Slovenija oziroma Švedska za tehtanje ribiških proizvodov na krovu ribiškega plovila, kot je navedeno v členu 60(3) Uredbe (ES) št. 1224/2009, se odobrita.
   4.   Nadzorni načrt, ki ga je 14. septembra 2012 predložila Francija za tehtanje ribiških proizvodov po prevozu v namembni kraj na ozemlju te države članice, kot je navedeno v členu 61(1) Uredbe (ES) št. 1224/2009, se odobri.
   5.   Skupni program nadzora, ki sta ga 14. septembra 2012 predložili Francija in Irska za tehtanje ribiških proizvodov po prevozu v namembni kraj na ozemlju druge države članice, kot je navedeno v členu 61(2) Uredbe (ES) št. 1224/2009, se odobri.
   Člen 2
   Preklic
   Komisija lahko prekliče odobritev iz člena 1, če se izkaže, da zadevna država članica ne uporablja ali ne uporablja v celoti svojega načrta vzorčenja, nadzornega načrta ali skupnega programa nadzora.
   Člen 3
   Poročilo
   Države članice, navedene v členu 1, pred 1. aprilom 2014 pošljejo Komisiji poročilo o uporabi načrtov vzorčenja, nadzornega načrta in skupnega programa nadzora iz navedenega člena.
   Člen 4
   Naslovniki
   Ta Sklep je naslovljen na Republiko Bolgarijo, Irsko, Francosko republiko, Republiko Latvijo, Kraljevino Nizozemsko, Republiko Slovenijo in Kraljevino Švedsko.
   
      V Bruslju, 8. februarja 2013
      
         
            Za Komisijo
         
         Maria DAMANAKI
         
         
            Članica Komisije
         
      
   
   
      (1)  UL L 343, 22.12.2009, str. 1.
   
      (2)  UL L 112, 30.4.2011, str. 1.
   
      (3)  UL L 218, 15.8.2012, str. 17.